[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.6.2009

COM(2009) 303 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την υλοποίηση, τη λειτουργία και την αποτελεσματικότητα του χώρου ανώτατου επίπεδου (TLD) «.eu»

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την υλοποίηση, τη λειτουργία και την αποτελεσματικότητα του χώρου ανώτατου επίπεδου (TLD) «.eu» (Κείμενο που παρουσιάζει ενδιαφέρον για τον ΕΟΧ)

1. Ιστορικό

Σκοπός της εισαγωγής του χώρου ανωτάτου επιπέδου (TLD) «.eu» ήταν να προσφέρει στους κατοίκους της Κοινότητας, στους οργανισμούς και τις επιχειρήσεις ιδιαίτερη πανευρωπαϊκή ταυτότητα στο Διαδίκτυο (Ίντερνετ).

Η παρούσα έκθεση αποβλέπει σε ενημέρωση του Ευρωπαϊκού Κοινοβουλίου και του Συμβουλίου σχετικά με την εφαρμογή, την αποτελεσματικότητα και τη λειτουργία του TLD «. eu», όπως προβλέπεται στο άρθρο 8 του κανονισμού (ΕΚ) αριθ. 733/2002[1].

Η έκθεση επικεντρώνεται στις πρόσφατες εξελίξεις σχετικά με το TLD «.eu», από την έκδοση της προηγούμενης έκθεσης, στις 6 Ιουλίου 2007[2], έως τις 31 Μαρτίου 2009.

2. Το πλαίσιο «.EU»

2.1. Νομικό πλαίσιο

Το νομικό πλαίσιο του «.eu» συνίσταται στον προαναφερόμενο κανονισμό (ΕΚ) αριθ. 733/2002 σχετικά με την υλοποίηση του TLD «.eu» και τον κανονισμό (ΕΚ) αριθ. 874/2004 της Επιτροπής, της 28ης Απριλίου 2004, για τη θέσπιση κανόνων δημοσίου συμφέροντος. Τα δύο αυτά μέσα συμπληρώνονται από σειρά αποφάσεων της Επιτροπής σχετικά με την επιλογή και τον καθορισμό του μητρώου. Τέλος, το μητρώο έχει δημιουργήσει ορισμένους διοικητικούς κανόνες που ρυθμίζουν τις καθημερινές του δραστηριότητες στην καταχώριση ονομάτων χώρου.

Για να ληφθεί δεόντως υπόψη η καθιέρωση της κανονιστικής διαδικασίας με έλεγχο, ο κανονισμός (ΕΚ) αριθ. 733/2002 τροποποιήθηκε από τον κανονισμό (ΕΚ) αριθ. 1137/2008 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2008.

Η Ρουμανία και η Βουλγαρία προσχώρησαν στην Ευρωπαϊκή Ένωση την 1η Ιανουαρίου 2007 και κατά συνέπεια έπρεπε να έχουν τη δυνατότητα να καταχωρίζουν ονόματα χώρου που προορίζονταν για αυτές. Για να εξασφαλιστεί νομική σαφήνεια, το παράρτημα του κανονισμού (ΕΚ) αριθ. 874/2004 που περιλαμβάνει τον κατάλογο των ονομάτων χώρου ανά χώρα και τις χώρες που μπορούν να τα καταχωρίζουν τροποποιήθηκε από τον κανονισμό (ΕΚ) αριθ 1255/2007.

Επίσης, η Επιτροπή επεσήμανε την ανάγκη να τροποποιηθεί ο κανονισμός (ΕΚ) αριθ. 874/2004 για προσαρμογή του «.eu» στις απαιτήσεις των IDN.

2.2. Βασικές αρχές

Το νομικό πλαίσιο του «.eu» προβλέπει διαχωρισμό καθηκόντων μεταξύ της Επιτροπής και του μητρώου «.eu». Το μητρώο «.eu» είναι μια μη κερδοσκοπική οργάνωση που εφαρμόζει και διαχειρίζεται το TLD «.eu» ανεξάρτητα, σύμφωνα με τις αρχές της αποφυγής παρεμβάσεων, της αυτοδιαχείρισης και της αυτορύθμισης[3]. Η Επιτροπή έχει επιφορτιστεί με γενικό εποπτικό ρόλο. Ειδικότερα, η Επιτροπή δεν είναι αρμόδια να λαμβάνει αποφάσεις σχετικά με συγκεκριμένα ονόματα χώρου, ούτε είναι όργανο προσφυγής για αποφάσεις που έχει λάβει το μητρώο.

Επιπλέον, το TLD «.eu» βασίζεται στο μοντέλο μητρώο-καταχωριστής, με βάση το οποίο το μητρώο είναι επιφορτισμένο με τη διαχείριση του TLD «.eu», συμπεριλαμβανομένης της τήρησης των σχετικών βάσεων δεδομένων, ενώ οι διαπιστευμένοι καταχωριστές ενεργούν ως συντελεστές που προσφέρουν τις υπηρεσίες καταχώρισης στους καταχωριζόμενους. Το μητρώο δεν επιτρέπεται να ενεργεί ως καταχωριστής[4]. Η προσέγγιση αυτή προωθεί την ανταγωνιστικότητα στην αγορά ονομάτων χώρου, όπου οι καταχωριστές τείνουν να διαφοροποιήσουν την προσφορά τους ώστε να καλύπτονται οι διαφορετικές ανάγκες των καταχωριζόμενων, εξασφαλίζοντας ταυτόχρονα ανταγωνιστικές τιμές.

2.3. Το μητρώο

Έπειτα από πρόσκληση εκδήλωσης ενδιαφέροντος στις 21 Μαΐου 2003, ως μητρώο για το TLD «.eu» η Επιτροπή όρισε το EURid (ευρωπαϊκό μητρώο χώρων του Ίντερνετ (Διαδικτύου)), μη κερδοσκοπική οργάνωση που εδρεύει στο Diegem του Βελγίου[5].

Το EURid ιδρύθηκε τον Απρίλιο του 2003. Τα μέλη του είναι οργανισμοί που λειτουργούν τους εθνικούς TLD στο Βέλγιο, την Ιταλία, τη Σουηδία, την Τσεχία και τη Σλοβενία, καθώς και το ISOC-ECC (συντονιστικό συμβούλιο των ευρωπαϊκών τμημάτων του Ίντερνετ) και τη Businesseurope (ένωση ευρωπαϊκών ομοσπονδιών που συνδέονται με τη βιομηχανία).

Όπως προβλέπεται από τον κανονισμό (ΕΚ) αριθ. 733/2002[6], στις 12 Οκτωβρίου 2004 η Επιτροπή υπέγραψε σύμβαση παραχώρησης υπηρεσίας με το EURid (εφεξής «η σύμβαση»), για αρχική περίοδο πέντε ετών, με δυνατότητα ανανέωσης[7].

Στις 12 Δεκεμβρίου 2008, η Επιτροπή, εξ ονόματος της Ευρωπαϊκής Κοινότητας, αφενός και το EURid αφετέρου υπέγραψαν συμπληρωματική σύμβαση που προβλέπει την ανανέωση της παρούσας σύμβασης για περαιτέρω περίοδο πέντε ετών, δηλαδή μέχρι τις 12 Οκτωβρίου 2014. Η συμπληρωματική σύμβαση θα τεθεί σε ισχύ με τη λήξη της παρούσας σύμβασης, δηλαδή στις 12 Οκτωβρίου 2009.

3. Καταχώριση και χρήση των χώρων «.EU»

Η αποτελεσματικότητα του συστήματος TLD «.eu» μπορεί να κριθεί βάσει δύο κριτηρίων: του αριθμού καταχωρισμένων ονομάτων χώρου και των επιδόσεων του μητρώου.

3.1. Αριθμός καταχωρισμένων ονομάτων χώρου

Ο χώρος «.eu» στο παγκόσμιο πλαίσιο

Ο TLD «.eu» άνοιξε για δημόσια καταχώρηση στις 7 Απριλίου 2006. Τρία χρόνια αργότερα, έχουν καταχωριστεί περισσότεροι από τρία εκατομμύρια χώροι «.eu», με αποτέλεσμα το «.eu» να είναι ο τέταρτος δημοφιλέστερος εθνικός χώρος ανωτάτου επιπέδου στην Ευρώπη και ο ένατος δημοφιλέστερος TLD παγκοσμίως. Τα στοιχεία αυτά αποδεικνύουν την επιτυχία του «.eu» όσον αφορά την προτίμηση του κοινού.

Μεταξύ των ευρωπαϊκών εθνικών χώρων (ccTLD), το «.eu» ξεπερνούν μόνον οι χώροι ανωτάτου επιπέδου (ccTLD) για τη Γερμανία («.de»), το Ηνωμένο Βασίλειο («.uk») και τις Κάτω Χώρες («.nl»). Σε παγκόσμιο επίπεδο, μόνο οι TLD γενικού χαρακτήρα «.com», «.net», «.org» και «.info», καθώς και η Κίνα με το ccTLD («.cn») και οι προαναφερθέντες τρεις ευρωπαϊκοί ccTLD διαθέτουν περισσότερες καταχωρίσεις (βλ. παράρτημα 1 ).

Κατανομή ανά χώρα καταχώρισης

Η πλειονότητα των χώρων «.eu» έχουν καταχωριστεί στις πληθυσμιακά μεγαλύτερες χώρες και σε χώρες με ισχυρή παράδοση καταχώρισης και χρήσης χώρων. Η μεγαλύτερη ζήτηση για ονόματα χώρου «.eu» προέρχεται από τη Γερμανία (30% των χώρων «.eu»), τις Κάτω Χώρες (14%), το Ηνωμένο Βασίλειο (12%), τη Γαλλία (8%) και την Πολωνία (6%)[8] (βλ. παράρτημα 2).

Αύξηση

Μετά την εντυπωσιακή αύξηση στις καταχωρίσεις ονομάτων χώρου που σημειώθηκε κατά τη φάση εκκίνησης το 2006, το TLD «.eu» εδραιώθηκε και ο ρυθμός ανάπτυξής του είναι πλέον παρόμοιος με τους λοιπούς ευρωπαϊκούς εθνικούς TLD (+11% το 2007 και +11% το 2008). Οι λόγοι για αυτή την εξέλιξη είναι δύο: (i) αφενός, η καταχώριση νέων τομέων σταδιακά επιβραδύνεται σε φυσιολογικά επίπεδα ύστερα από το τέλος της φάσης προεγγραφής, και (ii) αφετέρου, τα αρχικά εξαιρετικά υψηλά ποσοστά ανανέωσης, άνω του 80%, προσεγγίζουν πλέον το μέσο όρο του κλάδου (που σήμερα είναι 72%).

Αν και η αύξηση της καταχώρισης κατά 22% μπορεί να κριθεί ικανοποιητική στην περίοδο 2006-2008, υπήρξε ιδιαίτερα εντυπωσιακή στην Πολωνία (+149%), στη Λιθουανία (+142%), στο Λουξεμβούργο (+95%) και στην Ιρλανδία (94 %) (βλ. παράρτημα 3).

Ο χώρος «.eu» αυξήθηκε παράλληλα με άλλους ευρωπαϊκούς TLD

Αξίζει να σημειωθεί ότι η ανάπτυξη του «.eu» συνέπεσε με την αύξηση του αριθμού των εθνικών ονομάτων χώρου στα περισσότερα κράτη μέλη. Για παράδειγμα, το 2008, η αύξηση των καταχωρίσεων της Γερμανίας στο χώρο ανωτάτου επιπέδου («.de»), ήταν 7%, ενώ τα «.uk» (Ηνωμένο Βασίλειο) και «.nl» (Κάτω Χώρες) αυξήθηκαν κατά περίπου 11% και 18 % αντίστοιχα. Τούτο συμβαδίζει με το στόχο του TLD «.eu» να παράσχει στους κατοίκους της ΕΕ τη δυνατότητα μιας γνήσια ευρωπαϊκής διαδικτυακής ταυτότητας, η οποία θα συμπληρώνει και δεν θα αντικαθιστά τον υπάρχοντα TLD με κωδικό χώρας (ccTLD) εντός της ΕΕ.

3.2. Χρήση των χώρων «.eu»

Καταχώριση και χρήση

Παρατηρείται αυξανόμενη τάση για χρήση χώρων «.eu » αμέσως αφού έχουν ταξινομηθεί, σε αντίθεση με την απλή καταχώρισή τους ως προληπτικό μέτρο.

Τα ονόματα χώρου «.eu» γίνονται συνηθισμένο χαρακτηριστικό του ευρωπαϊκού κυβερνοχώρου και της ηλεκτρονικής αγοράς. Το «.eu» είναι ιδιαίτερα δημοφιλές στις μικρομεσαίες επιχειρήσεις. Επιπλέον, μεγάλοι και γνωστοί οργανισμοί, αλλά και μη κυβερνητικές οργανώσεις και κάτοικοι της ΕΕ, χρησιμοποιούν διαρκώς περισσότερο ονόματα χώρου «.eu» που έχουν καταχωρίσει[9].

Ολόκληρος ο ιστότοπος των θεσμικών οργάνων της ΕΕ, καθώς και όλες οι ηλε-διευθύνσεις τους, άλλαξαν σε «.eu» στις 9 Μαΐου 2006. Από εκείνη την ημέρα, τα θεσμικά όργανα της ΕΕ προσφέρουν ενιαία πύλη εισόδου για όλους τους ευρωπαίους κατοίκους, τις οργανώσεις και τις επιχειρήσεις στον TLD «.eu»: http://europa.eu.

Εκτός από τα ευρωπαϊκά όργανα, φορείς και οργανισμούς, ονόματα χώρου «.eu» χρησιμοποιούνται ολοένα περισσότερο για προγράμματα και έργα που χρηματοδοτούνται από την Ευρωπαϊκή Ένωση. Ο επίσημος ιστότοπος της σουηδικής προεδρίας της ΕΕ φέρει όνομα χώρου «.eu»: www.se2009.eu.

Επιπλέον, σε έρευνα που διεξήχθη από το μητρώο προέκυψε ότι περίπου το 80% όλων των ονομάτων χώρου «.eu» οδηγούν σε ιστότοπο ή εξυπηρετητή ηλε-ταχυδρομείου εν λειτουργία[10]. Από τους λειτουργούντες ιστότοπους, μόνο το ένα πέμπτο από αυτούς ανακατευθύνουν αυτόματα τον επισκέπτη σε άλλο ιστότοπο ή URL· αυτά τα στοιχεία δείχνουν ότι τα ονόματα χώρου «.eu» χρησιμοποιούνται στην πράξη στη συντριπτική πλειονότητα των περιπτώσεων.

Ενημέρωση και φήμη

Σε σύγκριση με τους περισσότερους άλλους ευρωπαϊκούς εθνικούς TLD που είχαν καθοριστεί κατά τη δεκαετία του 1990, ο χώρος «.eu» μπορεί να θεωρηθεί ως νεοεισελθών. Ως εκ τούτου, δεν προκαλεί έκπληξη το γεγονός ότι, όσον αφορά την πρόσληψη, το «.eu» υστερεί σε σχέση με άλλους TLD. Έρευνα που διεξήχθη από το μητρώο[11] έδειξε ότι το 79% των χρηστών του Διαδικτύου στην Ευρώπη ήταν εξοικειωμένοι με την έννοια των TLD και των ονομάτων χώρου και ότι το 63% γνώριζαν για την ύπαρξη του «.eu». Ποσοστό 45% των χρηστών του Ίντερνετ που γνώριζαν ότι ως κάτοικοι της ΕΕ μπορούν να καταχωρίσουν έναν χώρο «.eu», ενώ το 11% εξέταζε το ενδεχόμενο καταχώρισης ονόματος χώρου σε αυτόν τον TLD.

Σημειώνεται ότι οι χώροι «.eu» χαίρουν καλής φήμης: σύμφωνα με άλλη έρευνα[12] που πραγματοποιήθηκε για λογαριασμό του EURid, οι χρήστες δεν αντιλαμβάνονται απλώς το «.eu» ως γνήσια ευρωπαϊκή διαδικτυακή ταυτότητα, αλλά πιστεύουν επίσης ότι οι χώροι «.eu» είναι καινοτόμοι και σύγχρονοι.

4. Επιδόσεις του μητρώου

4.1. Υπηρεσίες και τέλη

Κατά τη διάρκεια των δύο τελευταίων ετών, το μητρώο έχει εργαστεί για την περαιτέρω βελτίωση των υπηρεσιών του προς τους καταχωριστές. Το μητρώο εξυπηρετεί καταχωριστές σε όλες τις επίσημες γλώσσες της Ευρωπαϊκής Ένωσης. Εκτός από την έδρα του στο Diegem (Βέλγιο), το EURid έχει ανοίξει υποκαταστήματα στη Στοκχόλμη, την Πράγα και την Πίζα, με σκοπό να αυξήσει την εγγύτητα στους καταχωριστές.

Δεδομένου ότι οι χώροι «.eu» αποτελούν αντικείμενο εμπορίας από περίπου 1000 διαπιστευμένους καταχωριστές «.eu», η συστηματική ανταλλαγή απόψεων μεταξύ μητρώου και καταχωριστών είναι ζωτικής σημασίας, διότι παρέχει στο μητρώο πληροφορίες σχετικά με τις ανάγκες της αγοράς και τις εξελίξεις. Για το σκοπό αυτό έχουν δημιουργηθεί δύο συμβουλευτικά όργανα που απαρτίζονται από εκπροσώπους καταχωριστών, το γνωμοδοτικό συμβούλιο Registrar Advisory Board (RAB), καθώς και την ομάδα Registrar Requirements Panel (RRP). Το RAB παρέχει στο διοικητικό συμβούλιο του EURid συμβουλές για επιχειρηματικά ζητήματα, ενώ το RRP επικεντρώνεται σε τεχνικά ζητήματα. Επιπλέον, το μητρώο άρχισε τον Σεπτέμβριο του 2008 να παρέχει αδιάλειπτη (24 ώρες / 7 ημέρες) υπηρεσία υποστήριξης στους καταχωριστές.

Η υπηρεσία που παρέχει το μητρώο στους καταχωριστές φαίνεται ικανοποιητική: σύμφωνα με έρευνα που πραγματοποιήθηκε για λογαριασμό του μητρώου, περισσότεροι από το 90% των καταχωριστών που ανταποκρίθηκαν ήταν ικανοποιημένοι ή πολύ ευχαριστημένοι με την υποστήριξη που λαμβάνουν από το EURid, ενώ το 86% θεώρησε ότι δεν υπήρχε ανάγκη βελτίωσης του συστήματος καταχώρισης[13]. Ωστόσο, οι καταχωριστές θα επιθυμούσαν επίσης βελτιώσεις σε ορισμένους τομείς, όπως οι διαδικασίες για την εμπορία και τη μεταφορά ονομάτων χώρου, καθώς και η παρακολούθηση των αλλαγών που υλοποιούνται μέσω των εκδόσεων του συστήματος.

Τον Απρίλιο του 2007, το EURid εξέδωσε κώδικα δεοντολογίας, στον οποίο να μπορούν να εγγραφούν οι καταχωριστές σε εθελοντική βάση. Οι συνδρομητές συμφωνούν να τηρούν τις προϋποθέσεις που προβλέπονται στο χάρτη του κώδικα· σε αντάλλαγμα, τούς παρέχεται το δικαίωμα να χρησιμοποιούν το λογότυπο των συμμετεχόντων στον επίσημο κώδικα δεοντολογίας, που τους εξαίρει ως προσφέροντες ιδιαίτερα αποτελεσματική υπηρεσία.

Τέλη και τιμές

Η Επιτροπή παρακολουθεί τα χονδρικά τέλη καταχώρισης για το «.eu», λαμβάνοντας υπόψη την οικονομική κατάσταση του μητρώου, καθώς και το συνολικό πλαίσιο TLD. Χάρη στο τεράστιο ενδιαφέρον για το «.eu» και τον μεγάλο αριθμό των καταχωρίσεων, το μητρώο έχει μειώσει σταδιακά τα τέλη χονδρικής για καταχώριση: από την 1η Ιανουαρίου 2007, το δικαίωμα εγγραφής και τα ετήσια τέλη ανανέωσης μειώθηκαν από 10 σε 5 ευρώ· περαιτέρω μείωση σε 4 ευρώ τέθηκε σε ισχύ την 1η Φεβρουαρίου 2008. Η Επιτροπή θα συνεχίσει να παρακολουθεί την κατάσταση και θα προτείνει στο μητρώο να εξετάσει περαιτέρω μειώσεις εάν και εφόσον καταστούν εφικτές[14].

Σημειώνεται ότι το μητρώο χρεώνει με χρέωση χονδρικής τους διαπιστευμένους καταχωριστές «.eu» οι οποίοι, με τη σειρά τους, καθορίζουν τις δικές τους τιμές λιανικής για τους καταχωριζόμενους. Πολλοί καταχωριστές ομαδοποιούν τις υπηρεσίες τους περιλαμβάνοντας, π.χ., φιλοξενία ιστοσελίδων και πακέτα ηλε-ταχυδρομείου. Σήμερα, η πραγματική τιμή λιανικής πώλησης για ένα όνομα χώρου «.eu» αρχίζει από περίπου 5 ευρώ, το οποίο σίγουρα δεν είναι υψηλότερο από τις χαμηλότερες τιμές της αγοράς που διατίθενται για τα «.com», «.net», «.uk», «.de»και άλλους μεγάλους χώρους ανωτάτου επιπέδου.

4.2. Οικονομική βιωσιμότητα

Η Επιτροπή συνεχίζει να παρακολουθεί την οικονομική κατάσταση του μητρώου, το οποίο αποτελεί βασικό συστατικό στοιχείο για τη βιωσιμότητα του χώρου «.eu». Λόγω της μεγαλύτερης από την αναμενόμενη επιτυχίας στις καταχωρίσεις, έχουν δημιουργηθεί έσοδα που μέχρι στιγμής έχουν υπερβεί το κόστος. Η Επιτροπή ανταποκρίθηκε σε αυτή την εξέλιξη, σύμφωνα με τις σχετικές διατάξεις του νομικού πλαισίου και της σύμβασης.

Πρώτον, η Επιτροπή ζήτησε από το EURid να προσδιορίσει και να προγραμματίσει εκ των προτέρων τις επενδύσεις και το κατάλληλο επίπεδο των αποθεμάτων του σε ετήσια κυλιόμενη βάση. Στη συνέχεια, παρακρατείται μια εισφορά σε αυτά από το ετήσιο πλεόνασμα από το μητρώο, ενώ το υπόλοιπο μεταφέρεται στον κοινοτικό προϋπολογισμό.

Ταυτόχρονα, η Επιτροπή έχει ζητήσει από το μητρώο να αναλύει συνεχώς τη δυνατότητα μείωσης του χονδρικού τέλους εγγραφής (βλέπε παραπάνω). Η μείωση αυτή είναι αναγκαία για την αναγνώριση της μείωσης του κόστους ανά όνομα χώρου, λόγω του αυξανόμενου αριθμού καταχωρίσεων. Επιπλέον, η μείωση του τέλους είναι ο καλύτερος τρόπος για τον περιορισμό τού μεταβιβάσιμου πλεονάσματος, ώστε τα χρήματα να παραμείνουν στους κατόχους των ονομάτων χώρου.

Σημειώνεται ότι, για την εξασφάλιση της οικονομικής βιωσιμότητας του μητρώου, τα ετήσια έσοδα πρέπει πάντα να καλύπτουν τις ετήσιες δαπάνες και τους αναγκαίους πόρους για επενδύσεις και αποθεματικά, ακόμη και σε περίπτωση μείωσης των καταχωρίσεων - ή αύξησής τους - μειώνονται. Ως εκ τούτου, η αρχή της σύνεσης επιβάλλει ότι η μείωση των τελών πρέπει να ακολουθεί τη μείωση του κόστους – και όχι να προηγείται αυτής.

Ως αποτέλεσμα αυτής της προσέγγισης, το μητρώο μείωσε σταδιακά το τέλος χονδρικής, αναλογικά προς την αύξηση του όγκου των καταχωρίσεων, αλλά με χρονική υστέρηση. Συνεπώς, το πλεόνασμά του έχει επίσης μειωθεί χωρίς να τίθεται σε κίνδυνο η οικονομική βιωσιμότητα. Το 2006, το πλεόνασμα ανήλθε 11,3 εκατ. ευρώ, από τα οποία 8,9 εκατ. ευρώ μεταφέρθηκαν στον κοινοτικό προϋπολογισμό. Το 2007 το πλεόνασμα ήταν 10,9 εκατ. ευρώ, από τα οποία μεταφέρθηκαν 6,9 εκατ. ευρώ. Τα προσωρινά στοιχεία για το 2008 προβλέπουν πλεόνασμα περίπου 5 εκατ. ευρώ, από τα οποία το μητρώο θα μεταφέρει στον κοινοτικό προϋπολογισμό περίπου 4 εκατ. ευρώ. Τα ποσά που δεν μεταφέρονται στον κοινοτικό προϋπολογισμό, είτε επενδύονται για βελτίωση της ποιότητας των παρεχόμενων υπηρεσιών ή χρησιμοποιούνται για τη δημιουργία κατάλληλων αποθεματικών.

Οι δραστηριότητες του μητρώου κατά την περίοδο αναφοράς στηρίζονται, επομένως, σε υγιή οικονομική βάση. Το εισόδημα από τη λειτουργία έχει υπερβεί το κόστος λειτουργίας και τα πλεονάσματα ήταν επαρκή για την κάλυψη επενδυτικών αναγκών και υποχρεώσεων.

4.3. Επιχειρηματική συνέχεια και ανθεκτικότητα

Κατά τη διάρκεια της τελευταίας διετίας, το μητρώο αναβάθμισε περαιτέρω τα τεχνικά συστήματα. Ένα από τα βασικά προβλήματα ήταν να βελτιωθεί η ανθεκτικότητα με εξασφάλιση εφεδρειών για όλες τις βασικές λειτουργίες. Στο πλαίσιο αυτό, το μητρώο αναβαθμίζει τον ιστοχώρο-καθρέφτη του με έδρα την Πράγα, καθιστώντας δυνατή την πλήρη αντιγραφή των λειτουργιών του κύριου ιστότοπου.

Επιπλέον, το μητρώο έχει εφαρμόσει το τεχνολογία anycast που επιτρέπει εξάπλωση σε όλο τον κόσμο αντιγράφων των εξυπηρετητών ονομάτων «.eu». Αποφεύγοντας ένα μοναδικό σημείο αποτυχίας στην υποδομής του μητρώου, επιδιώκεται αύξηση της σταθερότητας σε περίπτωση που ένας από αυτούς τους εξυπηρετητές τίθεται εκτός λειτουργίας ή είναι απροσπέλαστος. Τα δύο δίκτυα anycast που χρησιμοποιούνται από το EURid λειτουργούν από δύο διαφορετικούς παρόχους anycast. Αυτή η ετερογένεια ενισχύει περαιτέρω τη σταθερότητα και την ευρωστία του χώρου «.eu».

Όπως απαιτείται από τη σύμβαση, το μητρώο έχει καταρτίσει σχέδιο επιχειρηματικής συνέχειας (BCP), όπου συμπεριλαμβάνεται ανάλυση των βασικών λειτουργιών του μητρώου, καθώς και των συναφών κινδύνων και αντιμέτρων. Περιλαμβάνεται επίσης σχέδιο διαχείρισης κρίσεων, καθώς και σενάρια για τη συνέχιση της επιχειρηματικής δραστηριότητας και διαδικασίες που αφορούν συγκεκριμένους τύπους επιβουλών.

Το BCP ελέγχθηκε από ανεξάρτητο ελεγκτή. Σκοπός της αξιολόγησης αυτής ήταν να εξακριβωθεί η συνέχιση της επιχειρηματικής δραστηριότητας του EURid ως προς το τη βέλτιστη πρακτική στον κλάδο. Η έκθεση επιβεβαιώνει ότι το EURid εργάζεται για την εφαρμογή μέτρων εξασφάλισης της συνέχειας, επισημαίνοντας ότι η διαδικασία δεν έχει ακόμα ολοκληρωθεί.

Επιπλέον, το EURid έχει ενημερώσει την Επιτροπή σχετικά με τα μέτρα που έλαβε για την ενίσχυση της αξιοπιστίας των επιχειρησιακών του συστημάτων με αύξηση ανθεκτικότητας και απόδοσης, τόσο στη βάση δεδομένων όσο και στις υπηρεσίες καταχώρισης.

4.4. Νομικές διαφορές για τα ονόματα χώρου

Λόγω της δυνητικά σημαντικής εμπορικής αξίας ορισμένων ονομάτων χώρου, δεν είναι σπάνιες οι νομικές διαφορές στο πεδίο αυτό.

Διαδικασία εναλλακτικής επίλυσης διαφορών

Το νομικό πλαίσιο για το «.eu» περιλαμβάνει διαδικασία εναλλακτικής επίλυσης διαφορών (ADR) για την επίλυση των διαφορών σχετικά με τα ονόματα χώρου στο TLD «.eu». Το σύστημα αυτό προβλέπει διαδικαστικές εγγυήσεις για τα ενδιαφερόμενα μέρη και ισχύει με την επιφύλαξη των δικαστικών διαδικασιών που κάθε ενδιαφερόμενο μέρος μπορεί να κινήσει κατά του κατόχου ονόματος χώρου ή απόφασης του μητρώου.

Το EURid όρισε το Διαιτητικό Δικαστήριο της Πράγας στο Οικονομικό Επιμελητήριο της Τσεχικής Δημοκρατίας και το Γεωργικό Επιμελητήριο της Δημοκρατίας της Τσεχίας (Τσεχικό Διαιτητικό Δικαστήριο ή ΤΔΔ) για εναλλακτική επίλυση διαφορών για ονόματα χώρου. Σύμφωνα με το νομικό πλαίσιο του «.eu», διαφορές στο εσωτερικό του ADR συστήματος «.eu» μπορούν να κινηθούν: (i) για κακή πίστη ή καταχρηστικές καταχωρίσεις από τρίτους ή (ii) για αποφάσεις που έχουν ληφθεί από το μητρώο. Οι διαφορές μπορούν να υποβληθούν σε οποιαδήποτε από τις επίσημες γλώσσες της Ένωσης.

Το επίπεδο των τελών για διαδικασίες ADR βασίζεται στην αρχή της ανάκτησης του κόστους. Τα τέλη ADR έχουν μειωθεί αρκετές φορές από το 2006 και ξεκινούν από 1300 ευρώ[15], τα οποία είναι ευνοϊκά σε σύγκριση με τα τέλη που χρεώνονται από παρόμοια όργανα διαιτησίας[16].

Ο αριθμός των υποθέσεων ADR που υποβλήθηκαν ενώπιον του ΤΔΔ μειώθηκε σημαντικά, από περίπου 200 υποθέσεις ανά τρίμηνο το 2006 σε περίπου 25 ανά τρίμηνο σήμερα. Κατά τη διάρκεια της εναρκτήριας φάσης, οι περισσότερες από τις διαφορές που είχαν κινηθεί κατά του μητρώου (περίπου 73%), ενώ το υπόλοιπο από τις υποθέσεις που κινήθηκαν κατά κατόχων ονομάτων χώρου«.eu». Η κατάσταση έχει εντωμεταξύ αντιστραφεί: οι περισσότερες καταγγελίες κατατίθενται πλέον κατά κατόχων ονομάτων χώρου «.eu». Το γεγονός αυτό επιβεβαιώνει ότι ο αρχικά υψηλός αριθμός των διαφορών ονομάτων χώρου αφορούσαν καταχωρίσεις της εναρκτήριας περιόδου, όπου οι ενάγοντες αμφισβητούν αποφάσεις του μητρώου αναφορικά με την επικύρωση προηγούμενων δικαιωμάτων κατόχων ονομάτων χώρου «.eu»[17].

Δικαστικές υποθέσεις σχετικά με εικαζόμενες καταχρηστικές καταχωρίσεις ονομάτων χώρου

Το EURid είναι διάδικος σε δικαστικές υποθέσεις ενώπιον εθνικών δικαστηρίων στο Βέλγιο και την Ελλάδα. Αυτές οι υποθέσεις αφορούν εικαζόμενη «αποθήκευση» (δέσμευση) ονομάτων χώρου[18].

Σε μία υπόθεση, βελγικό δικαστήριο απαίτησε από το EURid μέσω προκαταρκτικής διαταγής την αποδέσμευση περίπου 74000 ονομάτων χώρου έναντι προστίμου ύψους 25000 ευρώ ανά όνομα χώρου και ώρα καθυστέρησης. Το EURid συμμορφώθηκε με εξαίρεση 20 ονόματα χώρου, εξαιτίας εκκρεμουσών ADR. Αυτό οδήγησε στη συνέχεια στη δέσμευση των τραπεζικών λογαριασμών του EURid έως ποσού 4190000 ευρώ (που αποτελεί το 1% του απαιτούμενου προστίμου). Η υπόθεση εκκρεμεί και μέχρι σήμερα δεν έχει πραγματοποιηθεί καμία συνεδρίαση του δικαστηρίου για την κύρια υπόθεση.

4.5. Υποθέσεις ενώπιον του Δικαστηρίου των Ευρωπαϊκών Κοινοτήτων

Όσον αφορά υποθέσεις σχετικές με το «.eu» που εκκρεμούν ενώπιον του Ευρωπαϊκού Δικαστηρίου όπου η Επιτροπή είναι διάδικος, στην υπόθεση «Galileo», όπου προσβάλλεται η νομιμότητα δέσμευσης του ονόματος «galileo.eu» για χρήση από τα κοινοτικά θεσμικά όργανα και φορείς, το Πρωτοδικείο απέρριψε την προσφυγή ως απαράδεκτη κατά το 2007 (T-46/06). Στο πλαίσιο της αιτήσεως αναιρέσεως που ασκήθηκε κατά της απόφασης του Πρωτοδικείου στην υπόθεση αυτή, το Δικαστήριο των Ευρωπαϊκών Κοινοτήτων επιβεβαίωσε την απόφαση του Πρωτοδικείου (C-483/07).

Στη δεύτερη περίπτωση, «INET Hellas», που εκκρεμεί στο Πρωτοδικείο, ο ενάγων προσβάλλει την ερμηνεία του κανονισμού (ΕΚ) 874/2004 της Επιτροπής όσον αφορά την απαγόρευση καταχώρισης διγράμματων ονομάτων χώρου που εκπροσωπούν χώρες μη μέλη της ΕΕ (T-107/06).

Επιπλέον, το Oberster Gerichtshof της Αυστρίας έχει παραπέμψει στο Ευρωπαϊκό Δικαστήριο προδικαστικά ερωτήματα σχετικά με την ερμηνεία του κανονισμού (ΕΚ) αριθ. 874/2004 (C-569/08). Η υπόθεση εκκρεμεί.

4.6. Διεθνή ονόματα χώρου (IDN)

Η καταχώριση ονομάτων χώρου στο πλαίσιο του TLD «.eu» είναι σήμερα δυνατή μόνο με χρήση χαρακτήρων στο πρότυπο της λατινικής γραφής: από «a» έως «z», ψηφία «0» έως «9» και «-»[19].

Το νομικό πλαίσιο για το «.eu» προβλέπει ότι διεθνή ονόματα χώρου (IDN) εισάγονται το ταχύτερο δυνατόν μόλις αυτό καταστεί τεχνικά εφικτό[20]. Δεδομένου ότι η καταχώριση των εν λόγω ονομάτων χώρου στο πλαίσιο ενός TLD είναι πλέον δυνατή, το EURid προετοιμάζει την εισαγωγή IDN στο πλαίσιο του TLD «.eu», η οποία θα καταστήσει δυνατή τη χρήση χαρακτήρων με διακριτικά σημεία, όπως το «é», «ö», «ç» ή «č», καθώς και μη λατινικών γραφών.

Στη συνέχεια της προσαρμογής του νομικού πλαισίου ώστε να ληφθούν υπόψη οι απαιτήσεις των IDN[21], αναμένεται ότι κατά τη διάρκεια του 2009 θα αρχίσει η εισαγωγή IDN στο TLD «.eu».

5. Συμπεράσματα

Τρία χρόνια μετά την δρομολόγησή του, ο χώρος ανωτάτου επιπέδου «.eu» έχει καταφέρει να καταστεί πολύτιμη δυνατότητα για τους Ευρωπαίους, όταν επιλέγουν διαδικτυακή ταυτότητα. Με περισσότερους από τρία εκατομμύρια χώρους, το «.eu» έχει ξεπεράσει τις προσδοκίες και είναι καλά εδραιωμένο μεταξύ των δέκα κορυφαίων TLD. Έπειτα από το αρχικό κύμα καταχωρίσεων, παρατηρείται αυξανόμενη τάση για χρήση χώρων «.eu» αμέσως αφού καταχωριστούν, σε αντίθεση με την απλή καταχώρισή τους ως προληπτικό μέτρο εν αναμονή μεταγενέστερης απόφασης σχετικά με τη χρήση τους. Σήμερα, τα ονόματα χώρου «.eu» υιοθετούνται ολοένα περισσότερο από επιχειρήσεις, οργανισμούς και ιδιώτες εξαιτίας των μοναδικών οφελών που προσφέρουν. Ο αριθμός των διαφιλονικούμενων ονομάτων χώρου μειώνεται συνεχώς και το σύστημα ADR θεωρείται αποτελεσματικό για την προστασία των δικαιωμάτων των καταχωριζόμενων. Επιπλέον, το μητρώο λειτουργεί ομαλά και σύμφωνα με τη βέλτιστη πρακτική του κλάδου.

Ωστόσο, το μητρώο πρόκειται να αντιμετωπίσει μια σειρά από προκλήσεις κατά τα προσεχή έτη, με πλέον άμεση την εισαγωγή των IDN.

Στη συνέχεια, η επερχόμενη εισαγωγή νέων TLD γενικού χαρακτήρα, καθώς και το αβέβαιο οικονομικό περιβάλλον θα μπορούσαν να περιορίσουν την ανάπτυξη τού «.eu». Συνεπώς, απαιτείται προδραστική στρατηγική προσέγγιση. Ειδικότερα, το μητρώο πρέπει να εργαστεί για την περαιτέρω ευαισθητοποίηση σχετικά με την ύπαρξη του TLD «.eu» και για την ενίσχυση της προβολής του. Με αυτόν τον τρόπο, θα προσελκύσει περισσότερες καταχωρίσεις και θα τονώσει την υιοθέτηση ιστότοπων «.eu», κατά το δυνατόν από προβεβλημένες επιχειρήσεις και οργανισμούς.

Δεδομένου του δυναμικού χαρακτήρα του περιβάλλοντος TLD, το μητρώο πρέπει να συνεχίσει να διατηρεί και να επεκτείνει το διάλογο και τις ανταλλαγές του με την κοινότητα του Διαδικτύου. Αυτό θα επιτρέψει στο μητρώο να εντοπίσει σχετικές εξελίξεις στην αγορά και να συνεχίσει να υιοθετεί βέλτιστες πρακτικές. Η Επιτροπή θα συνεχίσει να παρακολουθεί στενά την ανάπτυξη του TLD «.eu», διασφαλίζοντας ότι πληροί τις ανάγκες κατοίκων, οργανισμών και επιχειρήσεων της ΕΕ.

ΠΑΡΑΡΤΗΜΑΤΑ

ΠΑΡΑΡΤΗΜΑ 1: ΟΙ ΔΕΚΑ ΜΕΓΑΛΥΤΕΡΟΙ ΧΩΡΟΙ ΑΝΩΤΑΤΟΥ ΕΠΙΠΕΔΟΥ ΒΑΣΕΙ ΑΡΙΘΜΟΥ ΚΑΤΑΧΩΡΙΣΜΕΝΩΝ ΟΝΟΜΑΤΩΝ ΧΩΡΟΥ (MAΡΤΙΟΣ 2009)

TLD | Αριθμός καταχωρισμένων χώρων |

.com | 79 439 607 |

.cn | 13 854 687 |

.de | 12 652 025 |

.net | 12 099 536 |

.org | 7 472 142 |

.uk | 7 382 123 |

.info | 5 137 681 |

.nl | 3 285 095 |

.eu (*) | 3 049 034 |

.biz | 2 025 576 |

Πηγή: http://domainsinfo.fr/.

(*) Ο αριθμός των καταχωρίσεων για .eu επικαιροποιείται καθημερινά στην ηλε-διεύθυνση:http://www.eurid.eu/en/about/facts-figures/statistics.

ΠΑΡΑΡΤΗΜΑ 2: ΑΡΙΘΜΟΣ ΧΩΡΩΝ .EU ΑΝΑ ΧΩΡΑ ΚΑΤΑΧΩΡΙΖΟΜΕΝΟΥ (MAΡΤΙΟΣ 2009)

Χώρα | Αριθμός χώρων .eu Μάρτιος 2009 |

Αυστρία | 74 767 |

Βέλγιο | 92 404 |

Βουλγαρία | 9 578 |

Κύπρος | 53 051 |

Τσεχική Δημοκρατία | 82 020 |

Δανία | 45 167 |

Εσθονία | 8 179 |

Φινλανδία | 14 876 |

Γαλλία | 251 744 |

Γερμανία | 930 467 |

Ελλάδα | 25 169 |

Ουγγαρία | 29 148 |

Ιρλανδία | 59 612 |

Ιταλία | 166 454 |

Λετονία | 7 166 |

Λιθουανία | 9 416 |

Λουξεμβούργο | 27 256 |

Μάλτα | 2 916 |

Κάτω Χώρες | 415 474 |

Πολωνία | 176 328 |

Πορτογαλία | 11 789 |

Ρουμανία | 20 204 |

Σλοβακία | 18 609 |

Σλοβενία | 6 385 |

Ισπανία | 70 390 |

Σουηδία | 81 979 |

Ηνωμένο Βασίλειο | 377 820 |

Πηγή: EURid.

ΠΑΡΑΡΤΗΜΑ 3: ΑΥΞΗΣΗ ΧΩΡΩΝ .EU 2006-2008 ΑΝΑ ΧΩΡΑ ΚΑΤΑΧΩΡΙΖΟΜΕΝΟΥ

Χώρα | Αύξηση χώρων .eu 2006-2008* |

Αυστρία | +27 % |

Βέλγιο | +23 % |

Βουλγαρία ** | +58 % |

Κύπρος | -41 % |

Τσεχική Δημοκρατία | +65 % |

Δανία | +18 % |

Εσθονία | +43 % |

Φινλανδία | +57 % |

Γαλλία | +56 % |

Γερμανία | +19 % |

Ελλάδα | +44 % |

Ουγγαρία | +32 % |

Ιρλανδία | +94 % |

Ιταλία | +14 % |

Λετονία | 0 % |

Λιθουανία | +142 % |

Λουξεμβούργο | +95 % |

Μάλτα | -85 % |

Κάτω Χώρες | +36 % |

Πολωνία | +149 % |

Πορτογαλία | -2 % |

Ρουμανία** | +40 % |

Σλοβακία | +74 % |

Σλοβενία | +71 % |

Ισπανία | +33 % |

Σουηδία | -10 % |

Ηνωμένο Βασίλειο | -14 % |

EΕ | +22 % |

*από 31.12.2006 έως 31.12.2008.

** Τα στοιχεία για τη Βουλγαρία και τη Ρουμανία αφορούν την περίοδο 2007-2008, δεδομένου ότι η καταχώριση χώρων «.eu» άρχισε μετά την προσχώρησή τους στην ΕΕ, την 1η Ιανουαρίου 2007.

Πηγή: EURid.

[1] Κανονισμός (ΕΚ) αριθ. 733/2002 του Ευρωπαϊκού Κοινοβουλίου και του Συμβουλίου, της 22ας Απριλίου 2002, για την υλοποίηση του .eu τομέα ανωτάτου επιπέδου (ΕΕ L 113 της 30.4.2002, σ. 1), όπως τροποποιήθηκε από τον κανονισμό (EΚ) αριθ. 1137/2008 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2008, για την προσαρμογή στην απόφαση 1999/468/ΕΚ του Συμβουλίου ορισμένων πράξεων που υπόκεινται στη διαδικασία του άρθρου 251 της συνθήκης, όσον αφορά την κανονιστική διαδικασία με έλεγχο — Προσαρμογή στην κανονιστική διαδικασία με έλεγχο — Μέρος Ι (ΕΕ L 311 της 21.11.2008, σ. 1).

[2] COM(2007) 385 τελικό (ΕΕ C 191 της 17.8.2007, σ. 17)http://eur-lex.europa.eu/LexUriServ/LexUriServ.do?uri=COM:2007:0385:FIN:EN:PDF

[3] Βλ. αιτιολογική σκέψη 9 του κανονισμού (EΚ) αριθ. 733/2002.

[4] Άρθρο 3 παράγραφος 4 του κανονισμού (EΚ) αριθ. 733/2002.

[5] Απόφαση 2003/375/EΚ της Επιτροπής, της 21ης Μαΐου 2003, για τον ορισμό του μητρώου ανωτάτου επιπέδου .eu (ΕΕ L 128 της 24.5.2003, σ. 29).

[6] Στο άρθρο 3 παράγραφος 1 αναφέρεται ότι «Η σύμβαση μεταξύ της Επιτροπής και του μητρώου πρέπει να είναι περιορισμένου χρόνου και να είναι δυνατόν να ανανεωθεί».

[7] Για περαιτέρω πληροφορίες σχετικά με το EURid βλ. http://www.eurid.eu/content/view/12/26/lang,en/.

[8] Τα πλέον πρόσφατα στοιχεία με κατανομή ανά χώρα διατίθενται στην ηλε-διεύθυνση:http://www.eurid.eu/en/press-room/facts-figures.

[9] Για παραδείγματα ενεργού χρήσης ονομάτων χώρου ‘.eu’ βλ.: http://www.eurid.eu/en/press-room/why-eu.

[10] http://www.eurid.eu/files/2007_q1_report.pdf.

[11] http://www.eurid.eu/en/content/two-thirds-online-europeans-are-aware-eu.

[12] https://www.centr.org/main/4607-CTR/version/default/part/AttachmentData/data/Admin14%20-%20Linden-%20.eu%20branding%20study.pdf

[13] http://www.eurid.eu/en/content/eu-registrars-are-generally-satisfied-eurid-give-some-suggestions-improvements.

[14] Το άρθρο 4 παράγραφος 2 στοιχείο γ) του κανονισμού (EΚ) αριθ. 733/2002 ορίζει ότι «(το μητρώο) επιβάλλει τέλη, τα οποία σχετίζονται άμεσα με το κόστος που ανακύπτει.» Επίσης, στο άρθρο I(I)(6) της σύμβασης παραχώρησης υπηρεσίας αναφέρεται ότι «εάν καταγραφεί πλεόνασμα που δεν επενδύεται για σκοπούς βελτίωσης της ποιότητας των παρεχόμενων υπηρεσιών, το εν λόγω πλεόνασμα μεταφέρεται στον προϋπολογισμό της Κοινότητας για κάθε έτος που εμφανίζεται τέτοιο πλεόνασμα. Θα ληφθεί υπόψη η ανάγκη εξασφάλισης κατάλληλων εφεδρειών λειτουργίας λειτουργίας».

[15] Πηγή: Czech Arbitration Court: http://adr.eu/arbitration_platform/fees.php.

[16] Τα τέλη που χρεώνει ο WIPO (Παγκόσμιος οργανισμός διανοητικής ιδιοκτησίας) αρχίζουν από 1500 USD (http://www.wipo.int/amc/en/domains/fees/index.html).

[17] Όπως προβλέπεται στον κανονισμό (EΚ) αριθ. 874/2004 της Επιτροπής, κάτοχοι προηγούμενων δικαιωμάτων που έχουν αναγνωριστεί ή θεσπιστεί από το εθνικό ή και το κοινοτικό δίκαιο και οι δημόσιοι φορείς επωφελήθηκαν από συγκεκριμένη χρονική περίοδο (περίοδο σταδιακής καταχώρισης) κατά τη διάρκεια της οποίας η καταχώριση των οικείων ονομάτων χώρου προοριζόταν αποκλειστικά στους εν λόγω κατόχους προηγούμενων δικαιωμάτων που έχουν αναγνωριστεί και δημόσιους φορείς.

[18] Η «αποθήκευση» ονομάτων χώρου είναι πρακτική κατά την οποία ορισμένοι καταχωιστές αποκτούν τον έλεγχο ονομάτων χώρου με σκοπό την κράτηση ή «αποθήκευσή» τους για ίδια χρήση ή/και κέρδος. Ο αποθηκεύων συνήθως προσπαθεί να μεταπωλήσει το όνομα χώρου σε διογκωμένη τιμή.

[19] Βλ. επίσης όρους και προϋποθέσεις του EURid, κεφ. 2.2: http://www.eurid.eu/files/trm_con_EN.pdf.

[20] Το άρθρο 6 του κανονισμού (EΚ) αριθ. 874/2004 της Επιτροπής προβλέπει ότι «το μητρώο διενεργεί την καταχώριση των ονομάτων τομέα (χώρου) χρησιμοποιώντας όλους τους αλφαβητικούς χαρακτήρες των επισήμων γλωσσών, εφόσον διατίθενται τα κατάλληλα διεθνή πρότυπα.».

[21] ΕΕ L xxx, xx.xx.2009 (δεν έχει ακόμα δημοσιευτεί).